BA เปิดเที่ยวบินพิเศษ “ผู้โดยสารซีลรูท” หนุนภูเก็ตแซนด์บ็อกซ์ เริ่ม 1 ก.พ.นี้
BA เปิดให้บริการเที่ยวบินพิเศษในเส้นทางกรุงเทพฯ-ภูเก็ต เฉพาะผู้โดยสารซีลรูท หนุนโครงการภูเก็ตแซนด์บ็อกซ์ วันละ 2 เที่ยวบิน เริ่ม 1 ก.พ.65 เป็นต้นไป
20 ม.ค. 2565

บริษัท การบินกรุงเทพ จำกัด (มหาชน) หรือ BA เปิดเผยว่า สายการบินบางกอกแอร์เวย์สเปิดให้บริการเที่ยวบินพิเศษในเส้นทางกรุงเทพฯ-ภูเก็ต เพื่อสนับสนุนโครงการภูเก็ตแซนด์บ็อกซ์ วันละ 2 เที่ยวบิน เฉพาะผู้โดยสารซีลรูท (Sealed Route) เริ่มตั้งแต่วันที่ 1 ก.พ. 2565 เป็นต้นไป
สำหรับเที่ยวบินพิเศษเส้นทางกรุงเทพฯ-ภูเก็ต ให้บริการโดยเครื่องบินแบบเอทีอาร์ 72-600 โดยเที่ยวบินที่ PG5275 ออกจากสนามบินสุวรรณภูมิเวลา 12.00 น. ถึงสนามบินภูเก็ต เวลา 14.05 น. และเที่ยวบินที่ PG5279 ออกจากสนามบินสุวรรณภูมิเวลา 17.10 น. ถึงสนามบินภูเก็ตเวลา 19.15 น.
ทั้งนี้ผู้โดยสารที่เดินทางโดยเที่ยวบินพิเศษ เป็นผู้โดยสารที่เดินทางมาจากต่างประเทศ และต้องปฏิบัติตามคำสั่งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ซึ่งกำหนดมาตรการป้องกันโรคสำหรับผู้เดินทางเข้ามาในราชอาณาจักร อาทิ มีเอกสารรับรองการฉีดวัคซีนครบตามข้อกำหนด, หลักฐานการสำรองห้องพักที่ได้มาตรฐาน SHA Extra Plus, ใบรับรองแพทย์ยืนยันว่าผู้เดินทางไม่มีเชื้อโรคโควิด-19 โดยวิธี RT-PCR ระยะเวลาไม่เกิน 72 ชั่วโมงก่อนการเดินทาง, เอกสารประกันที่มีวงเงินคุ้มครองขั้นต่ำ 50,000 ดอลลาร์สหรัฐ และผ่านการคัดกรอง ตรวจวัดอุณหภูมิ ตั้งแต่การเดินทางเข้าประเทศ รวมถึงระหว่างการพำนักอยู่ในประเทศไทย ตามระยะเวลาที่กระทรวงสาธารณสุขกำหนด เป็นต้น